PMIndiaData/PMIndiaSum huggingface dataset:
சட்டமன்ற தேர்தல் முடிவுகள்: பிரதமர் மோடிக்கு உலக தலைவர்கள் வாழ்த்து

சமீபத்தில் நடைபெற்ற சட்டமன்ற தேர்தல்களில் வெற்றிபெற்றதற்காக பிரதமர் திரு. நரேந்திர மோடிக்கு உலக தலைவர்கள் வாழ்த்து தெரிவித்துள்ளனர். அபுதாபி பட்டத்து இளவரசர் எச். எச். ஷேக் முகமது பின் சையத் அல் நஹ்யான், கத்தார் அரசர் எச். எச். ஷேக் தமிம் பின் ஹமது அல் தானி மற்றும் பிரான்ஸ் அதிபர் திரு. எச். இ. பிரான்காயிஸ் ஹாலண்ட் ஆகியோர் பிரதமர் மோடியை தொடர்புகொண்டு தங்களது வாழ்த்துகளை தெரிவித்தனர்.
பிரிக்ஸ் வேளாண் ஆய்வு அமைப்பை ஏற்படுத்த இந்தியா மற்றும் பிரிக்ஸ் நாடுகளுக்கு இடையே மேற்கொள்ளப்பட்ட புரிந்துணர்வு ஒப்பந்தத்துக்கு மத்திய அமைச்சரவை ஒப்புதல்

பிரதமர் திரு.நரேந்திர மோடி தலைமையில் மத்திய அமைச்சரவைக் கூட்டம் நடைபெற்றது. இதில், பிரிக்ஸ் வேளாண் ஆய்வு அமைப்பை (BRICS Agriculture Research Platform – BRICS ARP) உருவாக்க இந்தியா மற்றும் பிரிக்ஸ் அமைப்பு நாடுகளுக்கு இடையே கையெழுத்தான புரிந்துணர்வு ஒப்பந்தத்துக்கு செயல்பாட்டுக்கு பிந்தைய ஒப்புதல் அளிக்கப்பட்டது. பின்னணி: ரஷியாவின் உஃபா நகரில் ஜூலை 9, 2015-ல் நடைபெற்ற 7-வது பிரிக்ஸ் மாநாட்டின்போது, பிரிக்ஸ் வேளாண் ஆய்வு மையத்தை உருவாக்க பிரதமர் திரு.நரேந்திர மோடி பரிந்துரை செய்தார். இது ஒட்டுமொத்த உலகுக்கும் பரிசாக இருக்கும் என்று அவர் தெரிவித்தார். பிரிக்ஸ் உறுப்பு நாடுகளில் உணவுப் பாதுகாப்பை ஏற்படுத்துவதற்காக, முக்கியத்துவம் வாய்ந்த ஒத்துழைப்பு மூலம், நீடித்த வேளாண் வளர்ச்சி மற்றும் வறுமை ஒழிப்பை இந்த மையம் ஊக்குவிக்கும். பிரிக்ஸ் நாடுகளில் சிறிய அளவில் விவசாயப் பணிகளில் ஈடுபட்டுள்ளவர்களுக்கு தொழில்நுட்பங்கள் உள்பட வேளாண் ஆய்வுக் கொள்கை, அறிவியல் மற்றும் தொழில்நுட்பம், புத்தாக்கம் மற்றும் திறன் வளர்ப்பு ஆகியவற்றில் பிரிக்ஸ் நாடுகளுக்கு இடையே ஒத்துழைப்பை மேலும் வலுப்படுத்துவதற்காக, வேளாண் ஆய்வு அமைப்பை ஏற்படுத்துவதற்கான புரிந்துணர்வு ஒப்பந்தம் கையெழுத்தானது. கோவா-வில் அக்டோபர் 16, 2016-ல் நடைபெற்ற 8-வது பிரிக்ஸ் மாநாட்டில், பிரிக்ஸ் நாடுகளின் வெளியுறவு அமைச்சர்கள், இந்த ஒப்பந்தத்தில் கையெழுத்திட்டனர். பிரிக்ஸ் வேளாண் ஆய்வு அமைப்பு (BRICS-ARP), அறிவியல் ரீதியான வேளாண் அடிப்படையிலான நீடித்த வளர்ச்சிக்கான இயற்கையான சர்வதேச அடித்தளமாக இருக்கும். இதன்மூலம், உலக அளவிலான பட்டினி, ஊட்டச்சத்து குறைபாடு, வறுமை மற்றும் சமத்துவமின்மை, குறிப்பாக விவசாயிகள் மற்றும் விவசாயிகள் அல்லாதோர் இடையேயான வருமானத்தில் சமத்துவமின்மை ஆகிய பிரச்சினைகளுக்கு தீர்வுகாணப்படும். மேலும், வேளாண் வர்த்தகம், உயிரி-பாதுகாப்பு மற்றும் வானிலையைத் தாங்கும் வேளாண்மை ஆகியவற்றை வலுப்படுத்தும்.
100 கோடி தடுப்பூசிகளை செலுத்தியதற்காக இந்தியாவுக்கு வாழ்த்துத் தெரிவித்த உலகத் தலைவர்களுக்கு பிரதமர் நன்றி

100 கோடி தடுப்பூசிகளை செலுத்தியதற்காக இந்தியாவுக்கு வாழ்த்துத் தெரிவித்த உலகத் தலைவர்களுக்கு பிரதமர் திரு.நரேந்திர மோடி நன்றி தெரிவித்துள்ளார். பூடான் பிரதமர் வெளியிட்டுள்ள டுவிட்டர் செய்திக்கு பதிலளித்துள்ள பிரதமர்; வரலாற்றுச் சிறப்புமிக்க இந்த நிகழ்விற்காக நீங்கள் வெளியிட்ட கனிவான வார்த்தைகளுக்கு “நன்றி லியோன்சென் டாக்டர்.லோடே ஷெரிங். பூடானுடான எங்களது நட்புறவை நாங்கள் வெகுவாக போற்றுகிறோம்! கொவிட்-19-க்கு எதிரான போராட்டத்தில், தெற்காசிய பிராந்தியம் மற்றும் உலக நாடுகளுடன் ஒருங்கிணைந்து செயல்படுவது என்ற உறுதிப்பாட்டில் இந்தியா உறுதியாக உள்ளது.” இலங்கை அதிபர் வெளியிட்டுள்ள டுவிட்டர் செய்திக்கு பதிலளித்துள்ள பிரதமர்; “எனது நண்பர் அதிபர் ராஜபக்சேவுக்கு நன்றி. குஷிநகருக்கு இலங்கையிலிருந்து சர்வதேச விமானப் போக்குவரத்தை தொடங்கியது உள்ளிட்ட சமீபத்திய முன்முயற்சிகள் மற்றும் நமது பரஸ்பர தடுப்பூசி இயக்கங்களும் நமது பன்முக நட்புறவை மேலும் வலுப்படுத்துவதுடன் நமது சகோதர மக்களிடையேயான கலந்துரையாடல்களை மேம்படுத்துவோம்” என்று தெரிவித்துள்ளார். மாலத்தீவு அதிபர் வெளியிட்டுள்ள டுவிட்டர் செய்திக்கு பதிலளித்துள்ள பிரதமர்; “உங்களது அன்பான வாழ்த்துக்களுக்கு நன்றி அதிபர் இபுசோலிஹ். மாலத்தீவில் மேற்கொள்ளப்பட்டு வரும் தடுப்பூசி செலுத்தும் பணியின் முன்னேற்றத்தை நான் கவனித்து வருகிறேன். அண்டை நாடுகள் மற்றும் நெருங்கிய நண்பர்கள் என்ற முறையில் கொவிட்-19-ஐ எதிர்கொள்வதற்கான நமது ஒத்துழைப்பு நல்ல பலனை அளித்துள்ளது” இஸ்ரேல் பிரதமர் வெளியிட்டுள்ள டுவிட்டர் செய்திக்கு பதிலளித்துள்ள பிரதமர்; “நன்றி பிரதமர் நஃப்தாலிபென்னட். உங்களது அன்பான வார்த்தைகளுக்கு பாராட்டுகள். இந்திய விஞ்ஞானிகள், சுகாதாரப் பணியாளர்கள், புதுமைக் கண்டுபிடிப்பாளர்களால் இந்த சாதனை சாத்தியமாகி உள்ளது. இவர்கள் இஸ்ரேலிய சகாக்களுடன் இணைந்து நமது அறிவாற்றல் அடிப்படையிலான நீடித்த ஒத்துழைப்புகளை உருவாக்கி உள்ளனர்” என்று குறிப்பிட்டுள்ளார். மலாவி அதிபர் வெளியிட்டுள்ள டுவிட்டர் செய்திக்கு பதிலளித்துள்ள பிரதமர்; 100 கோடி தடுப்பூசி என்ற இலக்கை கடந்ததற்காக இந்தியாவுக்கு நீங்கள் தெரிவித்த வாழ்த்துக்களுக்கு நன்றி மேதகு லாசரஸ் சாக்வேரா. பெருந்தொற்றை எதிர்கொள்வதில் தடுப்பூசி கிடைக்கச் செய்வது மிக முக்கியமானது. இதில் நாம் ஒருங்கிணைந்து பணியாற்றி வருகிறோம்” என்று தெரிவித்துள்ளார்.
பதவியேற்று ஓராண்டு நிறைவு செய்த குடியரசுத் தலைவருக்கு பிரதமர் வாழ்த்து

குடியரசுத் தலைவராக பதவியேற்று ஓராண்டு நிறைவு செய்துள்ள திரு. ராம் நாத் கோவிந்த்துக்கு பிரதமர் திரு. நரேந்திர மோடி வாழ்த்து தெரிவித்துள்ளார். “பதவியேற்று ஓராண்டு நிறைவு செய்துள்ள குடியரசுத் தலைவருக்கு வாழ்த்துகள். தனது ஞானத்தையும் பணிவையும் ஒவ்வொரு இந்தியனுக்கு அவர் அளித்துள்ளார். முக்கியமான கொள்கை விவகாரங்களையும் அவர் சிறப்பான முறையில் அறிந்து வைத்துள்ளார். இளைஞர்கள், விவசாயிகள் மற்றும் ஏழைகளுக்கு அதிகாரமளிப்பதில் குடியரசுத் தலைவர் விருப்பம் கொண்டவராகவும் திகழ்கிறார்” என அவர் கூறியுள்ளார்.
ராஜஸ்தான் தினம் – பிரதமர் வாழ்த்து

ராஜஸ்தான் தினத்தை முன்னிட்டு ராஜஸ்தான் மக்களுக்கு தனது வாழ்த்துகளை பிரதமர் திரு. நரேந்திர மோடி தெரிவித்துள்ளார். “கடின உழைப்பிற்கு பெயர்போன அற்புதமான ராஜஸ்தான் மக்களுக்கு ராஜஸ்தான் தின நல்வாழ்த்துகள். வளர்ச்சியின் பாதையில் ராஜஸ்தான் புதிய உயரங்களை எட்டட்டும் என்று பிரதமர் தனது வாழ்த்து செய்தியில் கூறியுள்ளார்.
கோவாவில் 53-வது இந்திய சர்வதேச திரைப்படவிழாவில் இந்த ஆண்டின் இந்திய திரைப்பட ஆளுமை விருது பெற்ற தெலுங்கு நடிகர் சிரஞ்சீவிக்கு பிரதமர் வாழ்த்து

கோவாவில் 53-வது இந்திய சர்வதேச திரைப்படவிழாவில் இந்த ஆண்டின் இந்திய திரைப்பட ஆளுமை விருது பெற்ற தெலுங்கு நடிகர் சிரஞ்சீவிக்கு பிரதமர் திரு நரேந்திர மோடி வாழ்த்துத் தெரிவித்துள்ளார். மத்திய தகவல் ஒலிபரப்பு மற்றும் இளைஞர் நலன், விளையாட்டுத்துறை அமைச்சர் திரு அனுராக் தாக்கூரின் ட்விட்டர் பதிவிற்கு பிரதமர் வெளியிட்டுள்ள ட்விட்டரில் பதிவில்; “சிரஞ்சீவி அவர்கள் அற்புதமான மனிதர். அவருடைய அளப்பரிய பணி, பலதரப்பட்ட வேடங்கள் மற்றும் சிறந்த குணம், அனைத்து தலைமுறை திரைப்பட பிரியர்களையும் கவர்ந்துள்ளது. கோவா இந்திய சர்வதேச திரைப்படவிழாவில், நடப்பாண்டின் இந்திய திரைப்பட ஆளுமை விருது பெற்றுள்ள அவருக்கு வாழ்த்துக்கள்” என்று குறிப்பிட்டுள்ளார்.
வி எஸ் நைபால் மறைவுக்கு பிரதமர் இரங்கல் தெரிவித்துள்ளார்

வி எஸ் நைபால் மறைவுக்கு பிரதமர் திரு. நரேந்திர மோடி இரங்கல் தெரிவித்துள்ளார். “வரலாறு, கலாச்சாரம், காலனியம், அரசியல் மற்றும் பல்வேறு வகைப்பட்ட துறைகளில் சர் வி எஸ் நைபால் பற்றிய பரந்துபட்ட பணிகளுக்காக அவர் நினைவுகூரப்படுவார். இலக்கிய உலகத்திற்கு அவரது மறைவு பேரிழப்பாகும். இந்த சோகமான தருணத்தில் அவரது குடும்பத்தாருக்கும், நண்பர்களுக்கும் இரங்கலை தெரிவித்துக் கொள்கிறேன்” என்று பிரதமர் கூறியுள்ளார். ——-
இந்திய அமெரிக்க நட்புறவு முன்பு இருந்ததைவிட மேம்பட்டு உள்ளது என்று பிரதம மந்திரி தகவல்

முன்பு இருந்ததைவிட இந்திய அமெரிக்க நட்புறவு மேம்பட்டுள்ளது என்று பிரதம மந்திரி திரு.நரேந்திர மோடி இன்று தெரிவித்து உள்ளார். கோவிட்-19க்கு எதிரான அமெரிக்காவின் போராட்டத்திற்கு உதவும் வகையில் ஹைட்ராக்ஸிகுளோராகுயின் மருந்தை அனுப்ப இந்தியா எடுத்துள்ள முடிவிற்கு அமெரிக்க அதிபர் டொனால்டு ட்ரம்ப் தனது ட்விட்டர் செய்தியில் நன்றி தெரிவித்திருந்தார். இதற்கு பதில் அளிக்கும் வகையில் பிரதமர்திரு.மோடி இவ்வாறு தெரிவித்துள்ளார். ”இத்தகைய காலகட்டம் நண்பர்களை நெருங்கி வரச் செய்கிறது. இந்திய-அமெரிக்க நட்புறவு முன்பை விட மேலும் வலுப்பட்டுள்ளது. மனித குலத்திற்கு தன்னால் முடிந்த அனைத்து உதவிகளையும் இந்தியா செய்யும்” என்று அமெரிக்க அதிபருக்கு பதில் அளிக்கையில் பிரதமர் கூறியுள்ளார்.
தேதிய ஆடைகள் வடிவமைப்பு நிறுவனத்தில் பிற்படுத்தப்பட்ட மாணவர்களின் ஒதுக்கீட்டை அமல்படுத்துவதற்கான நிதியை பயன்படுத்துவதற்கான காலம் நீடிப்பு

பிரதமர் திரு. நரேந்திர மோடி தலைமையிலான மத்திய அமைச்சரவைக் குழு தேதிய ஆடைகள் வடிவமைப்பு நிறுவனத்தில் பிற்படுத்தப்பட்ட மாணவர்களின் ஒதுக்கீட்டை அமல்படுத்துவதற்கான நிதியை பயன்படுத்துவதற்கான நேரத்தை நீட்டிக்க ஒப்புதல் அளித்துள்ளது. இந்த நீட்டிப்பின் மூலம் மீதமுள்ள ரூ.90.13 கோடி 31.3.2015 என்ற தேதிக்குள் செலவிடப்பட வேண்டிய நிதியை மார்ச் 2017க்குள் செலவிடலாம். இது தேசிய ஆடைகள் வடிவமைப்பு நிறுவனத்தின் பிற்படுத்தப்பட்ட மாணவர்களின் ஒதுக்கீட்டை அமலாக்கம் செய்வதற்கான வசதியை மேம்படுத்தவும், நிறுவனத்தின் செயல்பாட்டை மேம்படுத்தவும் உதவும். மத்திய ஜவுளி அமைச்சகம், தேசிய ஆடை வடிவமைப்பு நிறுவனத்தை 1986ம் ஆண்டு சமுகங்கள் பதிவு சட்டத்தின் கீழ், தனி சமுகமாக நிருவியது. ஆடை வடிவமைப்பு தொழில்நுட்பத்தில் தரமான கல்வியை வழங்கும் நோக்கத்தோடு இது அமைக்கப்பட்டது. இந்த நிறுவனம் நாடு முழுவதும் பல்வேறு பகுதிகளில் அமைந்துள்ள தனது 15 வளாகங்களில் முழுநேர பட்டப்படிப்புகளை வழங்கி வருகின்றது. ஏற்கனவே உள்ள தேசிய ஆடை வடிவமைப்பு நிறுவத்தின் வளாகங்களில் உள்ள பிற்படுத்தப்பட்ட மாணவர்களுக்கு கூடுதல் உட்கட்டமைப்பு வசதிகளை அமல்படுத்தவும், கூடுதல் வகுப்பறைகள், ஆராய்ச்சிக்கூடம், மாணவர்களுக்கு தங்கும் விடுதி, இயந்திரங்கள் கொள்முதல் ஆகியவற்றிக்கு இந்த திட்டம் உதவும்.
அசாம் மாநிலம், காம்ரூப் நகரில் அகில இந்திய மருத்துவ அறிவியல் ஆராய்ச்சிக் கழகம் உருவாக்க அமைச்சரவை ஒப்புதல்.

பிரதமர் திரு நரேந்திர மோடி அவர்கள் தலைமையில் கூடிய மத்திய அமைச்சரவை, அஸ்ஸாம் மாநிலம், காம்ரூப் நகரில் அகில இந்திய மருத்துவ அறிவியல் ஆராய்ச்சிக் கழகம் ஒன்றை அமைக்க ஒப்புதல் அளித்துள்ளது. 1123 கோடி ரூபாய் செலவில் உருவாக்கப்படும் இந்த கல்வி நிலையம் பிரதம மந்திரி சுகாதார திட்டத்தின் கீழ் செயல்படுத்தப்படும். இந்த புதிய கல்வி நிறுவனம் மத்திய அரசு ஒப்புதல் அளித்த நாளில் இருந்து 48 மாதங்களில் கட்டி முடிக்கப்படும். கட்டுமானத்துக்கு முந்தைய காலகட்டமாக 15 மாதங்களும், கட்டுமானத்துக்காக 30 மாதங்களும், நிலைத்தன்மையை பரிசோதிக்கவும் தொடங்கவும் 3 மாதங்களும் தேவைப்படும். விபரங்கள் : டெல்லி எய்ம்ஸ் மருத்துவமனை போலவே, புதிதாக அமைக்கப்பட உள்ள இந்த நிறுவனம் 750 படுக்கை வசதிகளைக் கொண்ட மருத்துவமனை, அவசர சிகிச்சை வசதி, 100 இளங்கலை மருத்துவ மாணவர்கள் படிக்கும் மருத்துவக் கல்லூரி, 60 செவிலியர் மாணவர்களுக்கான செவிலியர் கல்லூரி, குடியிருப்பு வளாகங்கள், போன்றவற்றை கொண்டிருக்கும். இந்த மருத்துவமனை 22 சிறப்பு சிகிச்சை மற்றும் கூடுதல் சிறப்பு சிகிச்சை மற்றும் 16 அறுவை சிகிச்சை அரங்கங்களை கொண்டிருக்கும். இந்த நிறுவனம் பாரம்பரிய சிகிச்சை அளிக்க வகை செய்யும், 30 படுக்கை வசதிகளைக் கொண்ட ஆயுஷ் மருத்துவமனையையும் கொண்டிருக்கும். தாக்கம் : புதிதாக உருவாக்கப்படும் இந்த எய்ம்ஸ் மருத்துவமனை, பொதுமக்களுக்கு மிகச் சிறப்பு மற்றும் சிறப்பு சிகிச்சை வழங்க உதவுவதோடு மட்டுமல்லாமல், திறமை வாய்ந்த பல மருத்துவர்களை உருவாக்கவும், இதர சுகாதாரப் பணியாளர்களை உருவாக்கவும், உதவும். தேசிய சுகாதாரத் திட்டத்தின் அடிப்படையில் இப்பகுதியில் உருவாக்கப்படும் சுகாதாரத் திட்டங்களுக்கு புதிதாக உருவாக்கப்படும் மருத்துவர்களும், சுகாதாரப் பணியாளர்களும் பயன்படுவர். பின்னணி : இந்தத் திட்டத்தின் கீழ், புவனேஸ்வர், போபால், ராய்ப்பூர், ஜோத்பூர், ரிஷிகேஷ், பாட்னா மற்றும் ரே பரேலியில் எய்ம்ஸ் கல்வி நிலையங்கள் உருவாக்கப்பட்டுள்ளன. மேலும் 2015ம் ஆண்டில் நாக்பூர் (மகாராஷ்டிரா), கல்யாணி (மேற்கு வங்கம்) மற்றும் குண்டூர் மங்களகிரியில் (ஆந்திர பிரதேசம்) ஒப்பளிப்பு செய்யப்பட்டுள்ளன. 2016ம் ஆண்டில், பாதிண்டா மற்றும் கோரக்பூரில் இரண்டு எய்ம்ஸ் நிலையங்களுக்கு ஒப்புதல் அளிக்கப்பட்டுள்ளது.
நியுயார்க் நகரில் பூட்டான், இலங்கை, ஸ்வீடன் மற்றும் சைப்ரஸ் நாட்டின் தலைவர்களை சந்தித்தார் பாரத பிரதமர்

25 செப்டம்பர் 2015 அன்று பாரதப் பிரதமர் திரு நரேந்திர மோடி அவர்கள் பூட்டான் நாட்டின் பிரதமர் ஷெரிங் டோக்பே அவர்களை நியூயார்க் நகரில் சந்தித்தார். ஐக்கிய நாடுகள் அவையில் 2015க்குப் பிறகான வளர்ச்சிக்கான திட்டத்தை முன்வைத்த பிரதமரின் தொலைநோக்குப் பார்வையை திரு.டோக்பே அவர்கள் பாராட்டினார். பூட்டானில் அமைந்து வரும் நீர் மின் நிலையத் திட்டங்களில் ஏற்பட்டுள்ள முன்னேற்றம் குறித்து பாராட்டுத் தெரிவித்தார் பாரதப் பிரதமர். ஐக்கிய நாடுகள் அவையின் பாதுகாப்புக் குழுவில், இந்தியாவுக்கு நிரந்தர உறுப்பினர் பதவி வழங்குவதற்கான பூட்டானின் ஆதரவை, திரு டோக்பே அவர்கள் தெரிவித்தார். பாரதப் பிரதமர், இலங்கையின் அதிபர் திரு மைத்ரிபாலா சிறிசேனா அவர்களை சந்தித்தார். இலங்கையில் தொடர்ந்து வெற்றிகரமாக நடத்தப்பட்ட இரு தேர்தல்களை குறிப்பிட்ட பிரதமர் திரு.மோடி, இலங்கையில் ஆழ வேரூன்றியுள்ள ஜனநாயகப் பண்புகளை அத்தேர்தல் வெற்றிகள் நிரூபிப்பதாக கூறினார். இலங்கை தமிழர் மறுவாழ்வு குறித்தும், இந்திய முதலீடுகள் குறித்தும் பிரதமர் இலங்கை அதிபர் சிறிசேனாவோடு விவாதித்தார். ஸ்வீடன் நாட்டின் பிரதமர் திரு. ஸ்டேஃபான் லோஃப்வென் அவர்களை, பாரதப் பிரதமர் திரு மோடி அவர்கள் சந்தித்தார். இந்திய குடியரசுத் தலைவர் பிரணாப் முகர்ஜி அவர்களின் திருப்திகரமான ஸ்வீடன் விஜயம் குறித்து மனநிறைவு தெரிவிக்கப்பட்டது. மேக் இன் இந்தியா உள்ளிட்ட இந்தியாவின் பல்வேறு முன்முயற்சிகளில் ஸ்வீடன் நாடும் பங்கெடுக்க வேண்டும் என்றும் கோரிக்கை விடுக்கப்பட்டது. பாரதப் பிரதமர் திரு மோடி அவர்கள், சைப்ரஸ் நாட்டின் அதிபர் திரு. நிகோஸ் அனாஸ்டாஸியாட்ஸ் அவர்களை சந்தித்தார். இரு நாடுகளுக்கிடையே நிலவும் நல்ல உறவை சுட்டிக்காட்டிய பாரதப் பிரதமர், பூகோள ரீதியாக இரு நாடுகளும் தூரத்தில் இருந்தாலும், உணர்வுகளால் அருகில் இருப்பதாக குறிப்பிட்டார். இந்தியா சைப்ரஸ் நாட்டின் உறுதியான நட்பு நாடு என்று குறிப்பிட்டார் சைப்ரஸ் அதிபர்.
கொவிட்-19 தொற்றிலிருந்து ஜோ பைடன் விரைவில் குணமடைய பிரதமர் வாழ்த்து

அமெரிக்க அதிபர் திரு ஜோ பைடன், கொவிட்-19 தொற்றிலிருந்து விரைவில் குணமடைய பிரதமர் திரு நரேந்திர மோடி வாழ்த்து தெரிவித்துள்ளார். பிரதமர் வெளியிட்டுள்ள ட்விட்டர் செய்தியில் கூறியிருப்பதாவது: “திரு ஜோ பைடன் @POTUS @JoeBiden, கொவிட்- 19 தொற்றிலிருந்து விரைவாக குணமடைய வாழ்த்துகள், அவர் நல்ல ஆரோக்கியம் பெற பிரார்த்திக்கிறேன்.”
டாக்டர் தேவேந்திர படேலின் மறைவுக்குப்  பிரதமர் இரங்கல் தெரிவித்துள்ளார்

பிரபல புற்றுநோய் அறுவை சிகிச்சை நிபுணர் டாக்டர் தேவேந்திர படேலின் மறைவுக்குப் பிரதமர் திரு நரேந்திர மோடி இரங்கல் தெரிவித்துள்ளார். சுகாதார அடிப்படைக் கட்டமைப்பு மற்றும் புற்றுநோய் சிகிச்சையை மேம்படுத்துவதற்கு டாக்டர் படேலின் பங்களிப்பைப் பிரதமர் நினைவுகூர்ந்தார். பிரதமர் ட்விட்டரில் கூறியிருப்பதாவது ; “சுகாதார அடிப்படைக் கட்டமைப்பு மற்றும் புற்றுநோய் சிகிச்சை மேம்படுத்துவதற்கான அவரின் முயற்சிகள் காரணமாக டாக்டர் தேவேந்திர படேல் ஏராளமான மக்களின் மதிப்பையும், நல்லெண்ணத்தையும் பெற்றவராவார். மருத்துவம் பற்றிய அவரின் ஆழமான ஞானமும், இரக்கக் குணமும் எப்போதும் நினைவு கூரப்படும். அவரது மறைவால் துயருற்றேன். அவரது குடும்பத்தினருக்கு இரங்கல்கள். ஓம் சாந்தி”
ஒன்டாரியோ பிரதமர் மற்றும் கனடாவின் மாகாணமான இளவரசர் எட்வர்ட் தீவின் பிரதமருடன் பிரதமர் மோடி சந்திப்பு

ஒன்டாரியோ பிரதமர் திருமதி. கத்லீன் வைனே மற்றும் கனடாவின் மாகாணமான இளவரசர் எட்வர்ட் தீவின் பிரதமர் திரு. எச். வாடே மச்லாச்லன் ஆகியோர் பிரதமர் திரு. நரேந்திர மோடியை பிப்ரவரி 4, 2016 அன்று சந்தித்து பேசினர். உற்பத்தி, திறன் மேம்பாடு, உள்கட்டமைப்பு வளர்ச்சி, புதுப்பிக்கத்தக்க எரிசக்தி, நகர்ப்புறங்கள் நவீனமயமாக்கல், கழிவு மேலாண்மை, கல்வி, விவசாயம் உள்ளிட்ட பல்வேறு துறைகளில் இந்திய அரசு எடுத்துள்ள முயற்சிகளை, ஒன்டாரியோ பிரதமரும் இளவரசர் எட்வர்ட் தீவின் பிரதமரும் வெகுவாக பாராட்டினர். கடந்த ஆண்டு முதல் கனடா ஓய்வூதிய நிதி நிறுவனங்கள் உட்பட பல நிறுவனங்கள் இந்தியா மீது ஆர்வம் காட்டி வருகின்றனர். நாளை மற்றும் மறுநாள் புது தில்லியில் நடைபெறும் இந்த முதலீடு மாநாட்டில் கனடா நாடு அளித்துள்ள வலுவான பங்கேற்பு இதனை உறுதி செய்துள்ளது. கனடா நாட்டுடனான உறவிற்கு இந்தியா பெரும் முக்கியத்துவம் அளித்து வருவதாக பிரதமர் கூறினார். 42 ஆண்டுகளுக்கு பிறகு முதன்முதலாக 2015 ஆண்டு ஏப்ரல் மாதம் கனடா நாட்டிற்கு பிரதமர் மோடி மேற்கொண்ட அரசு பயணம் இரு நாடுகளுக்கு இடையே பல்வேறு துறைகளில் உள்ள இருதரப்பு உறவினை மேலும் வலுவடைய செய்துள்ளது. பிரதமர் ஜஸ்டின் ட்ருடியாவிற்கு தனது வாழ்த்துக்களை தெரிவித்த பிரதமர் இந்த ஆண்டின் இறுதியில் இந்தியாவிற்கு அவர் மேற்கொள்ளவுள்ள பயணம் இரு நாட்டின் உறவினை மேலும் வலுப்படுத்தும் என்று நம்பிக்கை தெரிவித்தார்.
ஆசிய கட்டமைப்பு முதலீட்டு வங்கியின் 3-வது வருடாந்திர கூட்டத்தை பிரதமர், மும்பையில் நாளை  தொடங்கி வைத்து, தொழிலதிபர்களுடன் கலந்துரையாடுகிறார்

பிரதமர் திரு. நரேந்திர மோடி நாளை மும்பை செல்கிறார். அங்கு, ஆசியா மற்றும் அதற்கு அப்பால் சமூக-பொருளாதார விளைவுகளை மேம்படுத்தும் நோக்கத்துடன் செயல்படும் பன்நோக்கு வளர்ச்சி வங்கியான ஆசிய கட்டமைப்பு முதலீட்டு வங்கியின் 3-வது வருடாந்திர கூட்டத்தை தொடங்கி வைக்கிறார். “கட்டமைப்புக்கு நிதி திரட்டுதல் : கண்டுபிடிப்பு மற்றும் ஒத்துழைப்பு” என்பதே இந்தாண்டு கூட்டத்தின் மையக் கருத்தாகும். பல தரப்பட்ட அமைப்புகள் மற்றும் அரசாங்க அளவிலான தலைவர்கள், வலுவான கட்டமைப்பு முதலீடுகள் மூலம் நீடித்த எதிர்காலத்தை உருவாக்குவதற்கான கருத்துக்கள் மற்றும் அனுபவங்களை பகிர்ந்துக் கொள்ள உள்ளனர். இந்த ஆண்டு, ஆசிய கட்டமைப்பு அமைப்பு ஒன்றும் தொடங்கப்பட உள்ளது. செய்முறை மற்றும் திட்டம் சார்ந்த, கட்டமைப்பு செயற்பாட்டாளர்கள் ஒன்று திரள உள்ள இந்த புதிய அமைப்பு, முக்கியமான கட்டமைப்பு தேவைகளுக்கான நிதி ஆதாரத்தை உருவாக்குவதில் இந்த அமைப்பு கவனம் செலுத்தும். அதன் பிறகு, தொழிலதிபர்கள் மற்றும் தொழில் துறை முன்னோடிகளை சந்திக்கும் பிரதமர், பொருளாதார வளர்ச்சி, கட்டமைப்பு மேம்பாடு, கொள்கை முன்முயற்சிகள், முதலீடு, கண்டுபிடிப்பு மற்றும் வேலைவாய்ப்புகளை உருவாக்குவது குறித்து கலந்துரையாட உள்ளார்.
பாரத ரத்னா  நானாஜி தேஷ்முக் பிறந்த தினத்தில் பிரதமர் திரு நரேந்திர மோடி புகழாரம் சூட்டினார்

பாரத ரத்னா நானாஜி தேஷ்முக் பிறந்த தினத்தில் பிரதமர் திரு நரேந்திர மோடி புகழாரம் சூட்டியுள்ளார். ‘சிறந்த தொலைநோக்குப் பார்வையாளரான பாரத ரத்னா நானாஜி தேஷ்முக் பிறந்த தினத்தை முன்னிட்டு அவருக்கு எனது வணக்கங்கள். அவர் நமது கிராமங்களின் வளர்ச்சி மற்றும் உழைக்கும் விவசாயிகளுக்கு அதிகாரம் அளிக்கத் தன்னையே அர்ப்பணித்தவர். 2017-ல் நானாஜியின் பிறந்த நாளை முன்னிட்டு நான் ஆற்றிய உரையை இங்கு பகிர்கிறேன்” https://t.co/KeWUhBvnPt https://t.co/jVkaRo4e9F" என பிரதமர் நரேந்திர மோடி ட்விட்டரில் பதிவிட்டுள்ளார். ——
சார்க் உறுப்பு நாடுகளுக்கு இடையே நாணய பரிமாற்ற ஏற்பாட்டுக்கான கட்டமைப்பின் திருத்தத்திற்கு மத்திய அமைச்சரவை ஒப்புதல் அளித்துள்ளது.  இந்த வசதியின் ஒட்டுமொத்த வடிவமைப்பு 400 மில்லியன் அமெரிக்க டாலர் மதிப்பிலான காத்திருப்பு பரிமாற்றத்தை உள்ளடக்கியது.

சார்க் உறுப்பு நாடுகளுக்கு இடையே நாணய பரிமாற்ற ஏற்பாட்டுக்கான கட்டமைப்பின் திருத்தத்திற்கு பிரதமர் திரு நரேந்திர மோடி தலைமையிலான மத்திய அமைச்சரவை கடந்த காலத்தை உள்ளடக்கிய ஒப்புதலை வழங்கியுள்ளது. இந்த வசதி ஒட்டுமொத்த வடிவமைப்பிற்குள் 400 மில்லியன் அமெரிக்க டாலர் மதிப்பிலான காத்திருப்பு பரிமாற்றத்தை உள்ளடக்கியது. அதோடு சார்க் உறுப்பு நாடுகளின் நிபந்தனைகளின் உரிய பரிசீலனை மற்றும் இந்தியாவின் உள்நாட்டுத் தேவைகளின் அடிப்படையில், இயக்க முறையைப் பொறுத்தவரை அதற்கான உள்ளடக்கிய நெகிழ்வும், பரிமாற்றத்தின் கால அளவும், அதன் ஓட்டமும் இவற்றில் அடங்கியுள்ளன. முக்கியக் கூறு: அதிகப்படியான நிதிசார்ந்த நிச்சயமற்ற நிலை மற்றும் உலகளாவிய பொருளாதாரத்தின் சார்க் நாடுகளின் குறைந்த கால பரிமாற்றத் தேவைகள், ஏற்றுக்கொள்ளப்பட்ட அளவைவிட அதிகமாக இருக்கும். ஒப்புதல் வழங்கப்பட்ட சார்க் பரிமாற்ற கட்டமைப்பில் காத்திருப்பு பரிமாற்றம் இணைக்கப்பட்டிருப்பது, கட்டமைப்பிற்கு தேவையான நெகிழ்வுத் தன்மையை வழங்கும். அதோடு சார்க் உறுப்பு நாடுகளின் நாணயக் கோரிக்கைகள் மீது இந்தியா உடனடியாக நடவடிக்கை எடுக்க இது வழிவகுக்கும். தற்போது சார்க் பரிமாற்ற கட்டமைப்பின் கீழ் பரிந்துரைக்கப்பட்டுள்ள பரிமாற்ற நாணய அளவை தாண்டுவதற்கும் இது ஏதுவாக இருக்கும்.
வாரணாசியில் நடைபெறும்  இந்தியா கம்பளக் கண்காட்சியில் பிரதமர் காணொலி மூலம் உரை

வாரணாசியில் நடைபெறும் இந்தியா கம்பளக் கண்காட்சியில் பிரதமர் திரு. நரேந்திரமோடி இன்று (21.10.2018) காணொலி மூலம் உரையாற்றினார். வெளிநாடுகளிலிருந்தும் இந்தியாவிலிருந்தும் வந்திருந்த விருந்தினர்களை வரவேற்ற பிரதமர், வாரணாசியில் உள்ள தீன்தயாள் கைவினைப்பொருட்கள் இணையத்தில் இந்தியா கம்பளக் கண்காட்சி நடைபெறுவது இதுவே முதல் முறை என்று கூறினார். வாரணாசி, பாடோஹி, மிர்ஸாபூர் ஆகிய இடங்கள் கம்பள தொழிலின் முக்கிய மையங்கள் என்று கூறினார். கைவினைப் பொருட்கள், சிறு மற்றும் நடுத்தர தொழில்கள் ஆகியவற்றை ஊக்குவிப்பதில் எடுக்கப்படும் நடவடிக்கைகள் குறித்து பிரதமர் பேசினார். கைவினைப் பொருட்களைப் பொறுத்தவரை இந்தியா நீண்ட பாரம்பரியம் கொண்டது என்று குறிப்பிட்ட பிரதமர், வாரணாசி இந்த வகையில் முக்கிய பங்காற்றியுள்ளது என்றார். இது தொடர்பாக இந்த பகுதியைச் சேர்ந்த மாபெரும் ஞானக் கவிஞர் கபீரின் பெயரை அவர் குறிப்பிட்டார். கைவினைப்பொருட்கள் விடுதலைப்போராட்டத்தின் ஊக்க ஊற்றாக விளங்கியது என்றும், தற்சார்பு நிலையை பெறுவதற்கும் அது உதவுகிறது என்றும் அவர் கூறினார். இந்த வகையில் பிரதமர் மகாத்மாகாந்தி, சத்தியாகிரகம், ராட்டை ஆகியனப்பற்றி குறிப்பிட்டார். இந்தியா இன்று மிகப்பெரிய கம்பள உற்பத்தி நாடாக திகழ்கிறது என்றும், உலக சந்தையில் இந்திய கம்பளத்தின் பங்கு 35 சதவீதம் என்றும் பிரதமர் கூறினார். இந்தத் துறையில் குறிப்பிடத்தக்க ஏற்றுமதி சாதனைகள் குறித்தும் பிரதமர் பேசினார். இந்தத் துறையின் வளர்ச்சிக்கு உயர்ந்து வரும் நடுத்தர வகுப்பினரின் பொருளாதார நிலையும், கம்பளத் தொழிலுக்கு அரசு மூலம் அளிக்கப்பட்டு வரும் ஆதரவும் அடிப்படைக் காரணங்கள் என்று அவர் கூறினார். கம்பள உற்பத்தியாளர்கள் திறன்களை வெகுவாக பாராட்டிய பிரதமர், இதன் காரணமாகவே “இந்தியாவில் தயாரிக்கப்பட்ட கம்பளம்” பெரிய வர்த்தகச் சின்னமாக மாறிவிட்டது என்றார். கம்பள ஏற்றுமதியாளர்களுக்கு வழங்கப்பட்டு வரும் போக்குவரத்து ஆதரவு குறித்தும் கம்பளங்களின் தரத்தை உறுதி செய்வதற்கு உலகத்தரம் வாய்ந்த சோதனைக்கூடங்கள் ஏற்படுத்தப்பட்டு இருப்பதையும் பற்றி பிரதமர் பேசினார். இந்தத் துறைக்கு கிடைத்து வரும் கடன் வசதிகள் உள்ளிட்ட இதர வசதிகள் குறித்தும் பிரதமர் குறிப்பிட்டார். கம்பள தயாரிப்பாளர்களின் திறனும், கடுமையான உழைப்பும் நாட்டின் மிகச்சிறந்த வலுவாக மாறுவதை உறுதி செய்வதில் மத்திய அரசு முனைப்புடன் செயல்படுகிறது என்று பிரதமர் திரு.நரேந்திரமோடி தெரிவித்தார்.
நிர்வாகரீதியாக ஒதுக்கப்பட்ட ஒளிக்கற்றை விதியை எளிமைப்படுத்துவதற்கான கொள்கையில் மாற்றத்திற்கான ஏற்பாடு

பிரதமர் திரு. நரேந்திர மோடி அவர்கள் தலைமையில் கூடிய மத்திய அமைச்சரவை சந்தையால் தீர்மானிக்கப்படும் விலை இல்லாத ஒளிக்கற்றை வரிசையை நிர்வாக ரீதியாக ஒதுக்கீடு செய்வதை எளிமைப்படுத்துவதற்கான கொள்கையில் மாறுதல்களை மேற்கொள்ள தனது ஒப்புதலை வழங்கியது. புதிய தொழில்நுட்பங்களை அறிமுகப்படுத்துவது, ஒளிக்கற்றைகளை பகிர்ந்து கொள்வது, ஒருவருக்கொருவர் மாற்றிக் கொள்வது போன்றவற்றை அறிமுகப்படுத்துவதன் மூலம் ஒளிக்கற்றைகளை முழுமையாகப் பயன்படுத்திக் கொள்ள இந்த முயற்சி உதவும். ஏலத்தால் தீர்மானிக்கப்பட்ட விலை இல்லாத நிலையில் ஒளிக்கற்றைகளை நிர்வாக ரீதியாக ஒதுக்கீடு செய்வதை எளிமைப்படுத்த, மிகச் சமீபத்தில் பரிந்துரைக்கப்பட்ட காப்பு விலையானது தற்காலிக விலையாக எடுத்துக் கொள்ளப்படும். அதைத் தொடர்ந்து நடைபெறும் ஏலத்தின் மூலம் ஏலம் அடிப்படையிலான விலை கிடைக்கும்போது, ஏற்கனவே பெறப்பட்டு வரும் இந்த தற்காலிக விலையானது ஏலத்தினால் நிர்ணயிக்கப்பட்ட விலைக்கு ஏற்ப மாற்றி அமைக்கப்படும். இது இவ்வாறு எளிமைப்படுத்தப்பட்ட தேதியிலிருந்து அளவிற்கு ஏற்ற வகையில் அமலுக்கு வரும். இத்துறையில் ஒழுங்கமைப்பான டிராய் (தொலைத் தொடர்பு ஒழுங்கமைப்பு ஆணையம்) அமைப்பின் பரிந்துரையின் அடிப்படையில் இந்த முடிவு மேற்கொள்ளப்பட்டது. இத்தகைய நடவடிக்கையின் மூலம் தோராயமாக ரூ. 1300 கோடி கூடுதலாக கிடைக்க வாய்ப்புள்ளது.
பஹ்ரைன் பட்டத்து இளவரசர் மற்றும் பிரதமர் மேன்மைமிகு இளவரசர் சல்மான் பின் ஹமாத் அல் கலிஃபாவுடன் தொலைபேசி மூலம் பிரதமர் உரையாடல்

பஹ்ரைன் பட்டத்து இளவரசர் மற்றும் பிரதமர் மேன்மைமிகு இளவரசர் சல்மான் பின் ஹமாத் அல் கலிஃபாவுடன் பிரதமர் திரு. நரேந்திர மோடி தொலைபேசி மூலம் இன்று உரையாடினார். இந்தியாவின் குடியரசு தினத்தை முன்னிட்டு தமது வாழ்த்துக்களை மேன்மைமிகு இளவரசர் சல்மான் தெரிவித்தார். இந்தியா மற்றும் பஹ்ரைன் இடையேயான இருதரப்பு உறவுகளை ஆய்வு செய்த இரு தலைவர்களும், அரசியல், வர்த்தகம் மற்றும் முதலீடு, எரிசக்தி, சுகாதாரம், பாதுகாப்பு மற்றும் மக்களுக்கிடையேயான தொடர்புகள் உள்ளிட்ட பல்வேறு துறைகளில் தொடர்ந்து மேம்பட்டு வரும் உறவு குறித்து திருப்தி தெரிவித்தனர். இரு நாடுகளுக்கிடையே நிறுவப்பட்ட ராஜாங்க உறவுகளின் பொன்விழாவை 2021-22-ல் இந்தியா மற்றும் பஹ்ரைன் கொண்டாடுகின்றன. கொவிட் பெருந்தொற்றின் போது பஹ்ரைனில் வசிக்கும் இந்திய சமூதாயத்தின் நலனை சிறப்பான முறையில் பேணுவதற்காகவும், அவர்களது சமூக மற்றும் கலாச்சாரத் தேவைகளை பூர்த்தி செய்வதற்காகவும் பஹ்ரைன் தலைமைக்கு பிரதமர் நன்றி தெரிவித்தார். மேன்மைமிகு அரசர் ஹமாத் பின் இஸா அல் கலிஃபாவிற்கு தமது வாழ்த்துக்களை தெரிவித்த பிரதமர் திரு. நரேந்திர மோடி, விரைவில் இந்தியாவுக்கு வருமாறு பட்டத்து இளவரசர் மற்றும் பிரதமர் மேன்மைமிகு இளவரசர் சல்மான் பின் ஹமாத் அல் கலிஃபாவிற்கு அழைப்பு விடுத்தார்.
ஜம்மு காஷ்மீர் முதல்வர் முப்தி முகமது சயீது மறைவு – பிரதமர் இரங்கல்

ஜம்மு காஷ்மீர் முதல்வர் முப்தி முகமது சயீது மறைவிற்கு பிரதமர் திரு. நரேந்திர மோடி இரங்கல் தெரிவித்துள்ளார். “முப்தி அவர்களின் மறைவு நாட்டிலும் ஜம்மு காஷ்மீரிலும் பெரும் வெற்றிடத்தை உருவாக்கியுள்ளது. அவர் தனது ஆளுமைத்திறன் மூலம் பலரின் வாழ்க்கையை மெருகேற்றியுள்ளார். அவரது ஆன்மா சாந்தி அடையட்டும். முப்தி அவர்களின் செயல்பாடுகள் என்றும் நம் மனதில் நிற்கும். தனது அரசியல் வாழ்க்கையில் பல அரசியல் தலைவர்களுக்கு முப்தி அவர்கள் முன்னோடியாக திகழ்ந்துள்ளார். தனது ஆளுமை திறன் மூலம் ஜம்மு காஷ்மீரின் வளர்ச்சியை உறுதிசெய்தார். அவரது குடும்பத்தினருக்கும் ஆதரவாளர்களுக்கும் எனது இரங்கல்கள்”, என்று பிரதமர் கூறியுள்ளார்.